মহিলা বিচারপতি নিয়োগে অনাগ্রহ কেন? ক্ষুব্ধ সুপ্রিম কোর্ট বার অ্যাসোসিয়েশন

ওয়েব ডেস্ক: দেশের সর্বোচ্চ আদালত ও বিভিন্ন হাইকোর্টে মহিলা বিচারপতি নিয়োগে অনাগ্রহ কেন? চার হাইকোর্টে এই মুহূর্তে একজনও মহিলা বিচারপতি নেই। সুপ্রিম কোর্টের (Supreme Court) বার অ্যাসোসিয়েশনের (Bar Association) দেওয়া তথ্য বলছে, দেশের ১১০০ জন বিচারপতির মধ্যে মাত্র ১০৩ জন মহিলা বিচারপতি। এই ইস্যুতে ক্ষুব্ধ সুপ্রিম কোর্ট বার অ্যাসোসিয়েশন।

সুপ্রিম কোর্টের সাম্প্রতিকতম বিচারপতি নিয়োগ প্রক্রিয়াতে কোনও মহিলা বিচারপতির নাম বিবেচনাই করা হয়নি। মহিলা বিচারপতি নিয়োগে শীর্ষ আদালতের এত অনীহা কেন? বিচারপতি নিয়োগ ইস্যুতে সুপ্রিম কোর্ট বার অ্যাসোসিয়েশন বেনজির প্রশ্ন তুলে দিল। চলতি বছরের জুন মাসে সুপ্রিম কোর্টের প্রধান বিচারপতিকে একটি চিঠি দেন সুপ্রিম কোর্ট বার অ্যাসোসিয়েশনের সভাপতি বিকাশ সিং (Vikash Singh)। সুপ্রিম কোর্টে মহিলা বিচারপতিদের সমানুপাতিক প্রতিনিধিত্বের প্রয়োজনীয়তার কথা ওই চিঠিতে লেখেন তিনি।

আরও পড়ুন: নতুন ইনিংস খেলতে নামছেন আজহারউদ্দিন!

চিঠিতে বলা হয়েছে, সুপ্রিম কোর্টে বর্তমানে মহিলা বিচারপতির সংখ্যা মাত্র একজন। ২০২১ সালের পরে শীর্ষ আদালতে কোনও মহিলা বিচারপতি নিয়োগই হয়নি। উত্তরাখণ্ড, ত্রিপুরা, মেঘালয় ও মণিপুর হাইকোর্টে এই মুহূর্তে কোনও মহিলা বিচারপতি নেই। দেশের বিভিন্ন হাইকোর্টে বিচারপতিদের পদ রয়েছে প্রায় ১১০০। ৬৭০টি পদে রয়েছেন পুরুষ বিচারপতিরা। মাত্র ১০৩টি পদে রয়েছেন মহিলা বিচারপতিরা।

এদিকে, বিচারপতি বেলা এম ত্রিবেদী অবসর নেওয়ায় বর্তমানে সুপ্রিম কোর্টে মাত্র একজন মহিলা বিচারপতি রয়েছেন। সব কিছু ঠিকঠাক থাকলে ২০২৭ সালে প্রথম মহিলা হিসেবে দেশের প্রধান বিচারপতি হবেন বিচারপতি বিভি নাগারত্ন। সুপ্রিম কোর্টের সাম্প্রতিক বিচারপতি নিয়োগ নিয়েও নিজেদের অসন্তোষের কথা জানিয়েছে বার অ্যাসোসিয়েশন। অ্যাসোসিয়েশনের শনিবারের প্রস্তাবে, দেশের প্রধান বিচারপতি এবং কলেজিয়ামকে সুপ্রিম কোর্ট এবং হাইকোর্টে আরও বেশি সংখ্যক মহিলা বিচারপতির নিয়োগের আহ্বান জানানো হয়েছে।